मडगांवः बाणावली- तळेबांद वाठारांत उदकाची पातळी वाडून हुंवारा भशेन स्थिती निर्माण जाल्या. नियोजन नाशिल्ल्यान सुरावली वाठारांतूय अशीच स्थिती उप्रासल्या. हुंवार आयलो जाल्यार लोकांक थंयच्यान हालोवपाची वेवस्था प्रशासनान केल्या. मात ही हुंवारा सारकी परिस्थिती दर वर्सा उप्रासता. हाका लागून वेस्टर्न बायपास स्टिल्टाचेर उबारपाची गरज आसा, अशें आमदार व्हेंझी व्हिएगस हांणी सांगलें.
 बाणावलेच्या तळेबांद वाठारांत जंय वेस्टर्न बायपासाचें काम सुरू आसा, थंय दीसभर पडिल्ल्या पावसान उदकाची पातळी वाडिल्ली. हाका लागून सांजे वेळार आमदार व्हेंझी व्हिएगस हांचे सयत उपजिल्होधिकारी उदय प्रभुदेसाय, भौशीक बांदकाम खात्याचे आनी शिंपणावळ खात्याचे अधिकारी, बाणावली आनी सुरावलीचे सरपंच तशेंच पंच हांणी एकवटींत पळोवणी केली. ह्या वेळार आमदार व्हिएगस हांणी हुस्को उक्तायलो.
 गोंय सरकाराक लोकांचे प्रस्न दिसनात. भौशीक बांदकाम खातें तशेंच मंत्री निलेश काब्राल हांकां हे बाणावलेचे हुंवारा सारके परिस्थितीची खबर आसा. पोरूंय अशीच हुंवारा सारकी परिस्थिती आशिल्ली आनी अंदूंय उदकाची पातळी वाडल्या. पंचायती वतीन न्यायालयीन लडाय चालू आसा. राज्य सरकारा कडल्यान न्यायालयांत वचपाक सांगतात, जाल्यार न्यायालयाक सरकारा कडल्यान प्रत्यक्ष घडणुकेचे सुवातेर कितें चल्लां, हाची म्हायती मेळपाची गरज आसा, अशें आमदार व्हिएगस हांणी सांगलें.
 लोकांक हुंवाराचे परिस्थितींतल्यान भायर काडचे खातीर 40 ते 50 कोटी रुपयांचो चड खर्च करपाक सरकाराक कसलीच हरकत आसची न्हय. हे सुवातेर स्टिल्ट पूल बांदचो. मातयेचो भराव घालून पूल बांदलो जाल्यार दर वर्सा अशीच परिस्थिती उप्रासतली, अशें मत आमदार व्हिएगस हांणी उक्तायलें. बाणावलेचे हुंवारा सारके परिस्थिती विशीं राज्य सरकाराक पुराय कल्पना आसा. थंय हुंवार आयलो जाल्यार थंयच्या लोकांक शेल्टर होमांत हालयतले. वेस्टर्न बायपासाचें काम हें शिंपणावळ आनी बांदकाम खात्याचे पळोवणे उपरांतूच हातांत घेतले. सध्याची परिस्थिती पळयली जाल्यार स्टिल्ट पूल बांदलो जाल्यार हुंवाराची परिस्थिती नियंत्रणांत येवपाक शकता, अशें उपजिल्होधिकारी उदय प्रभुदेसाय हांणी सांगलें.
 वेस्टर्न बायपास कामांक लागून उदकाक वचपाक वाट नाशिल्ल्यान सुरावलेचे खूबशे वाठार उदका पोंदां गेल्यात. हाचेर उपाय येवजण करची, अशी मागणी सुरावलेच्या शेतकारांनी पंचायती कडेन केल्या. सुरावले नव्यान बांदतात तो रेल्वे भुंयारी मार्गूय उदका पोंदां गेला. दर वर्सां भरता त्या उदका संबंदांत उपाय येवजण करची हे खातीर आमदार व्हेंझी व्हिएगस हांणी गोंय सरकारा कडेन चर्चा करची, अशी मागणी सुरावलेच्या शेतकारांनी केल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 